Tisztelt Leendő Hallgatónk!

Engedje meg, hogy a Matematika kritériumtárggyal kapcsolatban tájékoztassuk Önöket a legfontosabb tudnivalókról.
A matematika minden Gazdaságtudományi Karon tanuló alapszakos hallgató számára kötelező tárgy. Sajnos azonban a középiskolák nem minden esetben készítik fel a diákokat arra, hogy a korábbi, felsőfokú oktatásban megszokott színvonalon tanulhassanak matematikát, mint olyan alaptárgyat, melyhez kapcsolódó képességek és kompetenciák szükségszerűen beépülnek a szakmai ismeretek ismeretébe.
A hallgatók nagyon eltérő tudással érkeznek az egyetemre, ezért a Gazdaságtudományi Kar vezetése az elmúlt évben úgy döntött, hogy felzárkóztató kurzus (Matematika kritériumtárgy) meghirdetésével segíti mindazokat, akiknek matematika tudása nem éri el az elégséges szintet.
2026.09.07-én 18.00 órától minden nappali tagozatos, a debreceni képzési helyen tanuló hallgatónak kötelezően matematika kompetenciafelmérésen kell részt vennie, melynek eredményétől függően kell teljesíteni a Matematika kritériumtárgyat, melynek oktatása a 3. héten kezdődik, heti 2 órában szerdán délutáni órákban. A felmérés pontos helyszínéről a későbbiekben adunk tájékoztatást.

A debreceni képzési helyen tanuló levelező tagozatos hallgatók matematika kompetenciamérésének időpontja: 2026. szeptember 4., 11.00 óra.

A siófoki és szolnoki képzési helyen tanuló nappali és levelező tagozatos hallgatókat a matematika kompetenciamérés időpontjáról a későbbiekben tájékoztatjuk. 

A pontos helyszínekről a későbbiekben küldünk tájékoztatást.

A részletekkel kapcsolatban kérem, hogy látogasson el a  https://econ.unideb.hu/matematika-kriteriumtargy weboldalra és olvassa el figyelmesen az ott leírtakat. 
Bízunk abban, hogy azok számára, akiknek a matematika nehézséget jelent, ezzel a kezdeményezéssel olyan lehetőséget biztosítunk, mely megkönnyíti az egyetemen a matematika tanulását.

Debrecen, 2026. július 24.

Prof. Dr. Fenyves Veronika
dékán
